钦定古今图书集成/明伦汇编/氏族典/第101卷 > 《廖用贤尚友录》 > 齐泰
## 钦定古今图书集成/明伦汇编/氏族典/第101卷 > 《廖用贤尚友录》 > 齐泰

按《明外史齐泰传》：“泰，溧水人。初名德。洪武十七年，举
应天乡试第一。明年成进士，历礼、兵二部主事。雷震
谨身殿，太祖祷郊庙，择历官九年无过者陪祀，德与
焉，赐名泰。二十八年，以兵部郎中擢左侍郎。太祖常
问泰边将姓名，泰历数无遗。又问诸图籍，出袖中手
册以进，简要详密，太祖大奇之。疾大渐，召泰受顾命”，
辅皇太孙。建文帝素重泰，命与黄子澄同参国政。寻
进尚书。时诸王皆尊属，拥重兵，地嫌势逼，遗诏诸王
毋奔丧。诸王谓泰矫皇考诏间骨肉，皆不悦。泰尝使
燕，燕王厚馈，泰受而致诸朝，请为兵费。帝用是益倚
重之。建文元年朝议削诸藩，泰欲先图燕，子澄不可。
燕兵起，首以“诛泰子澄”为名。帝方委任泰，兵事悉以
付之。泰请檄天下，削燕属籍，声罪致讨，遂伐燕。会燕
王上书极诋泰子澄，帝乃解二人任以谢燕，而阴留
之京师，俾参密议。明年，盛庸捷东昌。帝喜，命二人任
职如故。夹河之败，复解二人官，求罢兵。燕王进益急，
寻召泰还，未至而京城不守。泰走外郡，谋兴复。时购
泰急，泰被执赴京，不屈，死之。从兄弟敬宗等皆坐死。
叔时永、《阳彦》等谪戍。子六岁，免死给配。仁宗时，赦
还。世宗时，溧水知县谢廷茝建中山书院祀泰。神宗
时，知县徐良彦以其裔孙承恩为诸生，奉泰祀。福王
时，赠太保，谥《节愍》。